Kokkerspanjelit tuntakse kogu maailmas väga populaarse lemmikloomana, seda nii tema kauni välimuse kui ka meeldiva iseloomu poolest. Tema entusiastlikkust ja rõõmsameelsust iseloomustab kõige paremini pidev sabaliputamine, mis on üks sellele tõule iseloomulikke jooni. Eestis, nagu ka mujal maailmas, peetakse inglise kokkereid enamasti perelemmikutena, kuid nad on ka  jahimeeste asendamatuteks kaaslasteks. Eestis pole inglise kokkerspanjelil ilma jahikatsete sooritamist tunnistava diplomita võimalik saada välimikutšempioni tiitlit, mistõttu enamik Eesti Spanjelite Tõuühingus aretuseks kasutatavaid koeri on jahikatse läbinud ning seega pole karta koerte tööomaduste ja nutikuse kadumist.  Inglise kokkerspanjel oli Eestis ülipopulaarne 1980-ndatel. 2001.aastal oli tõug madalseisus, aasta jooksul registreeriti Eesti Kennelliidus vaid 12 kutsikat. Karuteene inglise  kokkerspanjelitele on teinud inimesed, kes vastutustundetult kasvatavad ilma tõutunnistusteta kutsikaid. Nende kutsikate vanemate tervise ja iseloomu kohta info puudub ning nii on uued omanikud sageli hädas koera halva iseloomu ja mitmesuguste haigustega, lisaks sellele puudub neil ka kasvatajapoolne abi ja nõustamine. Nii levib teenimatult müüt inglise kokkerspanjelist kui halva iseloomuga ja haigustele vastuvõtlikust koeratõust.